জলাভূমি বাঁচাতে কঠোর মনোভাব নিয়েছেন রাজ্যের মুখ্যমন্ত্রী৷ সাফ বলে দিয়েছেন , জলাভূমি ভরাট কোনও ভাবেই বরদাস্ত করা হবে না৷ কিন্ত্ত সে সবে পাত্তা দিতে নারাজ উত্তরপাড়ার এক শ্রেণির অসাধু প্রোমোটার ও তাঁদের সঙ্গী দুষ্কৃতীরা৷ কোনও কিছুর তোয়াক্কা না করে প্রকাশ্য দিবালোকে চলছে জলাশয় ভরাট৷ সবার চোখের সামনেই জেসিবি মেশিন দিয়ে মাটি-আবর্জনা ফেলা হচ্ছে পুরসভার ২১ নম্বর ওয়ার্ডের মাখলা তারকনাথ মুখার্জি স্ট্রিটের (টিএন মুখার্জি স্ট্রিট ) দশ কাঠার পুকুরে৷ দ্রুত নগরায়ণের ফলে সেখানেও গজিয়ে উঠেছে বেশ কয়েকটি বহুতল৷ ঘিঞ্জি জনবসতির মধ্যে পুকুরটি ছিল ফুসফুসের মতো৷ সেই পুকুর বিপন্ন হয়ে ওঠায় ক্ষুব্ধ এলাকাবাসী৷